—

Lai iekļautu trīs jaunas šķirnes un paplašinātu aizsardzību, attiecinot to arī uz brūnajiem rīsiem, produkta specifikācijas iedaļā “Produkta apraksts” (B punkts) un vienotā dokumenta iedaļā “Produkta apraksts” (3.2. punkts) rindkopa “Baltie rīsi, ko iegūst no Oryza sativa L. sugas šķirnēm “Bahía”, “Tebre”, “Gleva”, “Fonsa”, “Bomba” un “Montsianell” un kas atbilst tirdzniecības “ekstra” šķirai.” ir aizstāta ar šādu: “Baltie un brūnie rīsi, ko iegūst no Oryza sativa L. sugas šķirnēm “Bahía”, “Tebre”, “Gleva”, “Fonsa”, “Bomba”, “Montsianell”, “JSendra”, “Guara” un “Olesa” un kas audzēti, izmantojot tradicionālās vai bioloģiskās lauksaimniecības metodes (vai citas valdības atzītas ilgtspējīgas ražošanas sistēmas). Baltajiem rīsiem jāatbilst “ekstra” šķiras tirdzniecības standartam, bet brūnajiem rīsiem (t. i., lobītajiem rīsiem) jāatbilst vienīgajam tirdzniecības standartam, kas attiecas uz brūnajiem rīsiem.” Minēto trīs jauno rīsu šķirņu iekļaušanas dēļ bija jāpielāgo arī citas teksta daļas iedaļā “Produkta apraksts” (produkta specifikācijas B punktā un vienotā dokumenta 3.2. punktā). Teksts “Šķirnēm “Bahía”, “Tebre”, “Fonsa”, “Montsianell” un “Gleva” ir ļoti līdzīgas īpašības: kaut arī šo šķirņu audzēšanas ziņā var būt nelielas atšķirības, no tām izaudzētajā gatavajā produkcijā būtisku atšķirību nav.” ir aizstāts ar šādu: “Visas šķirnes, uz kurām attiecas šis ACVN, pieder pie Japonica pasugas. Gandrīz visām tām (“Bahía”, “Tebre”, “Fonsa”, “Montsianell”, “Gleva”, “JSendra” un “Guara”) ir ļoti līdzīgas īpašības. Lai gan var būt nelielas atšķirības to audzēšanas veidā, galaproduktā būtisku atšķirību nav.” Teksts “Taču šķirne “Bomba” no pārējām atšķiras audzēšanas un iegūto graudu ziņā. Tomēr tā specifikācijā ir iekļauta tās kvalitātes dēļ un tādēļ, ka tā tradicionāli audzēta Ebro deltas apgabalā.” ir aizstāts ar šādu: “Lai gan šķirne “Bomba” no pārējām atšķiras gan audzēšanas veida, gan iegūto graudu ziņā, produkta specifikācijā tā ir iekļauta tās kvalitātes dēļ un tāpēc, ka tā tradicionāli audzēta Ebro deltas apgabalā. Šķirnes “Olesa” nevārītie kodoli izskata ziņā ļoti atšķiras no citu ACVN aptverto šķirņu kodoliem, bet šī šķirne, kuras izcelsme arī ir noteiktajā ģeogrāfiskajā apgabalā, kulinārijā nodrošina līdzīgus rezultātus kā šķirne “Bomba”.” Teksts “Šo šķirņu rīsiem graudu vidusdaļā ir augsts cietes saturs, kas tos padara kaļķaini baltus un kā dēļ tos spāņu valodā sauc par “perlado” jeb “pērļainiem” graudiem. Tāpēc šie graudi labi uzsūc pārējo ēdiena gatavošanā izmantoto sastāvdaļu garšas un krāsas.” ir aizstāts ar šādu: “Šo šķirņu rīsiem ir pietiekami augsts amilozes saturs, lai rīsi varētu labi uzsūkt pārējo ēdiena gatavošanā izmantoto sastāvdaļu garšas un krāsas.” Teksts “Visām minētajām šķirnēm ir vienādas vārīšanas īpašības un viendabīgi graudi, un atšķirībā no citu veidu rīsiem, piemēram, gargraudu rīsiem, šie graudi labi uzsūc garšu un tāpēc tie ir piemēroti reģionālo ēdienu gatavošanai. ir aizstāts ar šādu: “Visām minētajām šķirnēm ir vienādas vārīšanas īpašības un viendabīgi graudi pēc izvārīšanas. Atšķirībā no citu veidu rīsiem, piemēram, vairuma gargraudu rīsu šķirņu, šie graudi labi uzsūc garšu un tāpēc ir piemēroti reģionālo rīsu ēdienu gatavošanai. Lai gan “Olesa” ir gargraudu šķirne, kulinārijā tā nodrošina līdzīgus rezultātus kā pārējās šķirnes, kas apzīmētas ar minēto ACVN.” Tā kā ir iekļauti brūnie rīsi, uz kuriem, kā paskaidrots iedaļā “Produkta apraksts” (produkta specifikācijas B.1. punktā “Produkta definīcija” un vienotā dokumenta 3.2. punktā), attiecas cits tirdzniecības standarts, iedaļā “Produkta apraksts” (produkta specifikācijas B punktā un vienotā dokumenta 3.2. punktā) bija jāpielāgo arī nākamā rindkopa: “Realizējot visu ar ACVN “Arroz del Delta del Ebro” aizsargāto šķirņu rīsus, tiem jāatbilst “ekstra” šķiras īpašībām, un rīsu graudiem jābūt veseliem (bez (mikroskopiskajām) sēnēm, iepuvumiem, insektiem un parazītiem), tīriem (bez neraksturīgas smaržas un/vai garšas).” Šī rindkopa aizstāta ar šādu: “Realizējot visu ar ACVN “Arroz del Delta del Ebro” aizsargāto šķirņu rīsus, tiem jāatbilst attiecīgajam tirdzniecības standartam, un kodoliem jābūt veseliem un bez sēnītēm, iepuvumiem, insektiem un parazītiem vai neraksturīgas smaržas un/vai garšas.” Brūno rīsu iekļaušanas iemesli Brūnie rīsi (dēvēti arī par “lobītajiem” rīsiem) ir rīsi, no kuriem tiek iegūts līdz šim vienīgais to rīsu veids, kas aizsargāti ar ACVN. Brūnie rīsi sastāv no gataviem rīsu kodoliem, kuriem ir noņemtas sēnalas jeb apvalki un atstāts kliju slānis, kas rīsiem piešķir krāsu. Lēmums pievienot brūnos rīsus tiem veidiem, uz kuriem attiecas ACVN “Arroz del Delta del Ebro”, tika pieņemts, lai pielāgotos mainīgajiem patērētāju ieradumiem, jo pieaug pieprasījums pēc šāda veida produktiem. Jaunu šķirņu iekļaušanas iemesli Līdzās jau aptvertajām šķirnēm (“Bahía”, “Tebre”, “Fonsa”, “Bomba”, “Montsianell” un “Gleva”) jaunpievienotās šķirnes (“JSendra”, “Guara” un “Olesa”) ir rīsu šķirnes, kas vislabāk spēj pielāgoties Ebro deltas mitrājiem. Šo jauno šķirņu vārītajiem rīsiem ir tādas pašas īpašības kā ar ACVN jau apzīmēto šķirņu rīsiem, un visas minētās — gan vecās, gan jaunās — šķirnes pieder pie Japonica pasugas. “JSendra” ir šķirne, kas labi pielāgojusies videi un valdošajiem laikapstākļiem, jo īpaši vējam, augu augstuma dēļ. Tā ir ļoti izturīga pret graudu nobiršanu, sakrišanu veldrē un pirikulariozi. Kā viena no šķirnēm, kas jāsēj vēlāk (maija pirmajā pusē), tā pieder pie šķirnēm, kuras ir vislabāk pielāgojamas klimata pārmaiņām. Tās īpašības ir ļoti līdzīgas to šķirņu īpašībām, uz kurām pašlaik attiecas ACVN. Arī šķirne “Guara” ir piemērota videi un valdošajiem laikapstākļiem. Tā ir viena no šķirnēm, kas vislabāk aug smilšainās augsnēs. Tās īpašības ir ļoti līdzīgas to šķirņu īpašībām, uz kurām pašlaik attiecas ACVN. Šķirnes “Olesa” izcelsme ir Ebro deltā, un tā ir labi piemērota vietējai videi. Kā šķirni ar īsu nogatavošanās periodu to var audzēt ilgstpējīgi, izmantojot mazāk dabas resursu un videi draudzīgas lauksaimniecības metodes. Tā ir ļoti izturīga pret sēnīšu infekciju un sakrišanu veldrē, tāpēc labi panes vietējo klimatu. Tās kulinārās īpašības ir ļoti līdzīgas to šķirņu īpašībām, uz kurām jau pašlaik attiecas ACVN. Par to, kā dažādas rīsu šķirnes pielāgojas dažādiem augsnes veidiem, ir veikti pētījumi gan privātajā, gan publiskajā sektorā ar Lauksaimniecības un pārtikas pētniecības tehnoloģiju institūta Ebro izmēģinājumu stacijas starpniecību. Nozares dalībnieki arī skaidri apzinās apgabala augsto ekoloģisko vērtību un reaģē uz to: izšķiroša prioritāte vienmēr ir bijusi panākt līdzsvaru starp apgabala dabas mantojuma bagātību un tā sociālekonomisko vērtību. Rīsu kultūra Ebro deltā ir piemērs tam, kā 19. gadsimta beigās ieviests kultūraugs var ievērojami veicināt apgabala kā dabas teritorijas augsto vērtību. Tāpēc darbs un pētniecība turpinās, cenšoties noteikt ilgtspējīgākas kultūraugu šķirnes, kurām ir tādas pašas īpašības, kas atšķir esošās šķirnes, un kuras var pielāgoties Ebro deltas īpašajiem apstākļiem. Iekļaušanai ierosinātās šķirnes ir ievērojamas ar to, ka tās: a) ir izturīgākas pret sēnīšu slimībām, jo īpaši Pyricularia oryzae, tādējādi mazinot vajadzību izmantot fungicīdus; b) ir izturīgākas pret augsnes sāļumu; c) labi aug smilšainās augsnēs, jo īpaši šķirne “Guara”; d) ir labāk pielāgojamas klimata pārmaiņu radītajām atšķirībām; e) saglabā agronomisko un vides saderību noteiktajā apgabalā. Jaunās šķirnes ir iekļautas iedaļas “Produkta apraksts” tabulās, kurās uzskaitītas rīsu īpašības (produkta specifikācijas B punktā un vienotā dokumenta 3.2. punktā).